Diari Oficial de la Generalitat Valenciana


Sumari del DOGV 5648, del 27-11-2007 (2007/14384)

RESOLUCIÓ de 30 d'octubre de 2007, de la Direcció General de Patrimoni Cultural Valencià de la Conselleria de Cultura i Esport, per la qual s'incoa l'expedient per a la delimitació de l'entorn de protecció del castell d'Ares del Maestre (Castelló) i s'establix la normativa protectora corresponent.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5648

Data del DOGV
:   27-11-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/14594


Data del document
:   30-10-2007

Organisme emissor
:   Conselleria de Cultura i Esport

Tipus de document
:   Resolució

Descriptors 

:   * Ares del Maestrat
    * protecció del patrimoni
    * patrimoni arquitectònic
    * ben cultural

RESOLUCIÓ de 30 d'octubre de 2007, de la Direcció General de Patrimoni Cultural Valencià de la Conselleria de Cultura i Esport, per la qual s'incoa l'expedient per a la delimitació de l'entorn de protecció del castell d'Ares del Maestre (Castelló) i s'establix la normativa protectora corresponent. [2007/14642]
La disposició addicional primera de la Llei 4/1998, d'11 de juny, del Patrimoni Cultural Valencià considera béns d'interés cultural que integren el patrimoni cultural valencià tots els béns existents al territori de la Comunitat Valenciana que, quan va entrar en vigor la dita llei, ja havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant per mitjà d'expedient individualitzat com en virtut del que establix l'art. 40.2 de la dita llei i les seues diposiciones addicionals primera i segona. En virtut de l'atribució legal o automàtica de la condició monumental continguda en les diposicions addicionals primera i segona d'esta última norma, el castell d'Ares del Maestre (Castelló) constituïx, per tant, per ministeri de la llei, un bé d'interés cultural amb la categoria de monument.
En aplicació del que disposa el paràgraf segon de la la disposició transitòria primera de la Llei 4/98, d'11 de juny, del Patrimoni Cultural Valencià, la conselleria de Cultura i Esport de la Generalitat podrà complementar amb les noves mencions i determinacions d'esta llei les declaracions produïdes amb anterioritat a la seua entrada en vigor.
En compliment del que disposen els articles 27 i 28 de la Llei 4/98, d'11 de juny de 1998, del Patrimoni Cultural Valencià, i vist l'informe emés pel Servici del Patrimoni Arquitectònic i Mediambiental d'esta Direcció General, favorable a la incoació de l'expedient per a la delimitació de l'entorn de protecció del castell d'Ares del Maestre (Castelló) i a la determinació de la normativa protectora corresponent, la Direcció General de Patrimoni Cultural Valencià de la conselleria de Cultura i Esport de la Generalitat, resol:
Primer
Incoar expedient per a la delimitació de l'entorn de protecció del castell d'Ares del Maestre (Castelló) i determinar la normativa protectora corresponent en l'articulat que es transcriu literalment a continuació.
Els annexos que s'adjunten a esta resolució delimiten literalment i gràficament l'entorn de protecció del bé monumental.
Normativa de protecció del monument i el seu entorn
Monument:
Article 1
Caldrà ajustar-se al que disposa la secció segona, Règim dels béns immobles d'interés cultural, del capítol III del títol II de la Llei 4/1998, d'11 de juny, del Patrimoni Cultural Valencià, aplicable a la categoria de monument.
Article 2
Els usos permesos seran tots aquells que siguen compatibles amb la posada en valor i el gaudi patrimonial del bé i que contribuïsquen a la consecució dels dits fins. L'autorització particularitzada d'ús es regirà pel que disposa l'article 18 de la Llei 4/98, d'11 de juny, del Patrimoni Cultural Valencià.
Entorn de protecció:
Article 3
De conformitat amb el que disposa l'article 35 de la Llei 4/98, d'11 de juny, del Patrimoni Cultural Valencià, qualsevol intervenció que pretenga fer-se a l'entorn de protecció del monument, requerirà de l'autorització prèvia de la conselleria competent en matèria de cultura. Esta autorització s'emetrà d'acord amb els criteris establits en esta normativa, i en allò que no preveu esta llei, per mitjà de l'aplicació directa dels criteris previstos en l'article 39 de l'esmentada llei. La present normativa regirà amb caràcter provisional fins que es redacte el Pla Especial de protecció del monument i del seu entorn, i este tinga la validació patrimonial.
Totes les intervencions requeriran, per a tramitar-ne l'autorització oportuna, la definició precisa del seu abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar la situació de partida i la seua transcendència patrimonial.
Article 4
Sense perjuí del que disposa l'article anterior, per mitjà d'informe tècnic municipal, es podrà derivar la no-necessitat de tràmit autoritzatori previ en actuacions que se situen fora del present marc normatiu per falta de transcendència patrimonial, com seria el cas de les obres i instal·lacions dirigides a la mera conservació, reparació i decoració interior dels immobles.
En estos casos, l'Ajuntament comunicarà a esta administració la concessió de la llicència municipal, en el termini de 10 dies, adjuntant-hi com a mínim l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la seua falta de transcendència patrimonial.
Article 5
La contravenció del que preveuen els articles anteriors determinarà la responsabilitat de l'Ajuntament en els termes establits en l'article 37 de la Llei 4/98, d'11 de juny, del Patrimoni Cultural Valencià.
Article 6
A fi de preservar el paisatge històric del castell, al sòl classificat com a no urbanitzable pel Projecte de Delimitació de Sòl aprovat definitivament el 22 de desembre de 1988, no s'autoritzarà cap edificació per a qualsevol ús, quedant expressament prohibits els moviments de terres i les excavacions, excepte les necessàries per al seu estudi i conservació, les senyalitzacions de tipus publicitari, la tala d'arbres i l'abocament de residus.
Article 7
Criteris d'intervenció al sòl urbà
1. Es mantindran les pautes de la parcel'lació històrica de l'entorn.
2. Es mantindran les alineacions històriques de l'edificació conservades fins a l'actualitat. Es prohibixen les reculades i els patis a la fatxada.
3. Els edificis tradicionals del conjunt, pel seu alt valor ambiental i testimonial d'una arquitectura i tipologia que el caracteritzen, hauran de mantindre les fatxades visibles des de la via pública, preservant i restaurant els seus caràcters originaris.
4. El nombre de plantes permeses és de tres altures (planta baixa més dos), quedant prohibits els semisoterranis. Els edificis que superen este nombre de plantes es regiran pel règim fora d'ordenació. A este efecte, en els supòsits que concloga la seua vida útil, es pretenguen dur a terme obres de reforma de transcendència equiparable a la reedificació, una remodelació amb eliminació de les plantes superiors, o una substitució voluntària d'estos s'hi aplicaran les ordenances de protecció d'esta normativa. Tot això sense perjuí de la possible aplicació de l'article 21 de la Llei del Patrimoni Cultural Valencià a estos immobles.
5. L'alçària de cornisa màxima és de 9,50 m per a tres plantes, de 6,50 m per a dos plantes i de 4,00 m per a una planta. En els casos en què les parcel'les tinguen distinta inclinació de rasant es podrà construir l'altura corresponent a cada carrer fins a la mitat de la profunditat d'aquelles.
6. Les cobertes, d'acord amb la tipologia de la zona, s'atindran a l'article 38 del Projecte de Delimitació de Sòl Urbà aprovat definitivament en 1988, abans mencionat, i el pendent màxim no superarà el 40%.
7. Les noves edificacions o les remodelacions de les no tradicionals s'adequaran estèticament a la tipologia i als acabats tradicionals d'Ares del Maestre, d'acord amb l'article 36 del Projecte de Delimitació de Sòl, abans mencionat. La fatxada s'ajustarà a les disposicions següents:
- Els ràfols es faran d'acord amb l'article 39 del dit Projecte de Delimitació de Sòl.
- Les impostes, les motlures, els marcs, les faixes, les rematades ornamentals i la resta d'elements compositius tindran una longitud màxima de vol de 15 cm.
- Els buits de fatxada seran de proporció vertical, amb la possible excepció de les plantes baixes o de les cambres, segons la tipologia compositiva del municipi.
- Els balcons seran de barana metàl'lica o de fusta, d'una amplària màxima de vol de 40 cm, 15 cm de cantell i una longitud màxima de 1,80 m. Es prohibixen els miradors.
- Els tancaments seran de fusta a les fatxades que donen a via pública i hi queden prohibides les persianes, d'acord amb l'article 43 del Projecte de Delimitació de Sòl Urbà.
- Els materials de la fatxada s'atindran al que disposen els articles 40 i 41 del Projecte de Delimitació de Sòl mencionat.
8. L'ús permés en esta zona serà el residencial. S'admetran els següents usos, sempre que mostren la seua compatibilitat amb les arquitectures tradicionals de la zona:
A) Magatzems.
B) Locals industrials ubicats en planta baixa.
C) Locals d'oficina.
D) Ús comercial o de servicis.
E) Centres culturals i docents.Article 8
Totes les actuacions que puguen tindre incidència sobre la correcta percepció i la dignitat en l'estima de l'escena o del paisatge urbà del monument i el seu entorn, com és el cas de l'afecció dels espais lliures per actuacions de reurbanització, enjardinament o arbratge, provisió de mobiliari urbà, assignació d'ús i ocupacions de la via pública, etc., o com pot ser-ho també l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etc., o qualssevol altres de semblant caràcter i conseqüències, hauran de sotmetre's a l'autorització de la conselleria competent en matèria de cultura, que resoldrà d'acord amb les determinacions de la llei i els criteris de percepció i dignitat abans al·ludits.
Queda proscrita la introducció d'anuncis o publicitat exterior als plans de fatxada dels edificis que, en qualsevol de les seues accepcions, irrompa a la dita escena urbana, excepte la d'activitats culturals o d'esdeveniments festius que, de manera ocasional, reversible i per temps limitat sol·licite i obtinga autorització expressa.
Article 9
Els Béns de Rellevància Local situats dins de l'entorn, l'església parroquial de la Mare de Déu de l'Assumpció, l'antiga Llotja (hui ajuntament), la casa badia (parcel·la 01, illa cadastral número 33.157) i l'antiga presó, s'atindran a allò que disposa la Secció Primera, dels Béns de Rellevància Local, del Capítol IV, Títol II de la Llei 4/1998, d'11 de juny, del Patrimoni Cultural Valencià aplicable als Béns de Rellevància Local. El usos permesos seran tots els que siguen compatibles amb la posada en vàlua i gaudi patrimonial del bé i contribuisquen a la consecució d'estes finalitats, l'autorització particularitzada del seu ús es regirà per allò que disposa l'article 50 de la Llei de Patrimoni Cultural Valencià.
Article 10
En qualsevol actuació que afecte el subsòl de l'immoble o el seu entorn de protecció, serà d'aplicació el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
Segon
En compliment del que preceptua l'article 27.3 de la Llei del Patrimoni Cultural Valencià, notificar esta resolució a l'Ajuntament d'Ares del Maestre i a les altres persones interessades i fer-los saber que, de conformitat amb el que establixen els articles 35 i 36 en relació amb el 27.4 de la Llei, la realització de qualsevol intervenció, tant en el monument com en el seu entorn, haurà de ser autoritzada preceptivament per esta direcció general amb caràcter previ a la seua realització i a l'atorgament de la llicència municipal, si és el cas, quan esta siga preceptiva.
Tercer
La present incoació, d'acord amb el que establix l'art. 33 de la Llei 4/98, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i qualsevol altre acte d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden igualment suspesos els efectes de les ja atorgades, suspensió els efectes de la qual i, de conformitat amb la limitació temporal continguda en el paràgraf segon de l'article 33 de la Llei 4/98, d'11 de juny, del Patrimoni Cultural Valencià, es resoldran després de la declaració. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que manifestament no perjudiquen els valors del bé que motiven la incoació, així com les obres que, per causa major o interés general hagen, de realitzar-se inajornablement, segons el que disposa el paràgraf primer del dit article.
Quart
Que, en compliment del que preceptua l'article 27.3 de la llei, es notifique esta resolució al Registre General de Béns d'Interés Cultural per a la seua anotació preventiva.
Quint
Que esta resolució, amb els seus annexos, es publique en el Diari Oficial de la Comunitat Valenciana i en el Boletín Oficial del Estado.
València, 30 d'octubre de 2007.- La directora general de Patrimoni Cultural Valencià: Paz Olmos Peris.
ANNEX I
DELIMITACIÓ LITERAL
Justificació de la delimitació proposada
La delimitació de l'entorn de protecció s'establix en funció dels criteris següents:
- Topogràfics i paisatgístics. S'hi inclou el tossal on es troba situat el castell i els camins més pròxims des d'on és possible la contemplar-lo.
- Arqueològics. Incorpora els vessants de l'entorn del castell, basant-se en la previsible successió d'assentaments de població previs o lligats al castell.
- Edificacions o qualsevol element del paisatge urbà o del no urbanitzable que, encara que no tinguen una situació d'immediatesa amb el bé d'interés cultural, afecten de manera fonamental la seua percepció.
Delimitació de l'entorn de protecció
Línia delimitadora
Origen: intersecció entre el límit sud del barranc de la Canaleta i el límit sud de la via pecuària núm. 29, Assagador de la Masia, punt A.
Sentit: antihorari.
Línia delimitadora: des de l'origen, la línia continua cap al nord incorporant la via pecuària núm. 29, gira cap a l'oest pel límit nord de les parcel·les 125, 129, 131 i 132, i incorpora les parcel·les 134, 135 i 334 del polígon cadastral núm. 31. Gira a nord i, incloent-hi les illes cadastrals de sòl urbà, continua per les fatxades de les parcel·les 01 i 02 de l'illa 33905, les 05 i 06 de la 32043, la 01 de la 32256, la 01 de la 32941 i les 06 i 07 de la 32047. La línia continua cap al nord per la part posterior de l'illa 32429 i incorpora el camí Vell d'Ares, fins que gira cap al sud, incorporant el barranc de la Canaleta, fins al punt d'origen.